Zmena znenia a termínu plnenia úlohy č. B.77 uznesenia vlády 
Slovenskej republiky č. 1154 zo dňa 12. decembra 2001 

	
Vláda Slovenskej republiky svojím uznesením číslo 1154 zo dňa 12. decembra 2001 schválila prioritné úlohy vlády Slovenskej republiky vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001. 

V bode B.77 uložila ministrovi hospodárstva v spolupráci s predsedníčkou Úradu pre verejné obstarávanie zabezpečiť pristúpenie k Dohode o vládnych zákazkách do 1. januára 2003. 

Záväzok pristúpenia k plurilaterálnej Dohode WTO o vládnych zákazkách (GPA) vyplýva Slovenskej republike z kapitoly č. 26 (Vonkajšie vzťahy). V rámci tejto kapitoly prijala SR záväzky s cieľom harmonizovať vonkajšie vzťahy SR a EÚ. Táto oblasť sa týka zahraničnoobchodných vzťahov a záväzkov v rámci WTO. EÚ je signatárskou krajinou GPA. Keďže SR nie je signatárom GPA, zaviazala sa pristúpiť k GPA ešte pred vstupom do EÚ v termíne do 31. decembra 2002. Pozícia SR v rámci kapitoly 26 bola EÚ predložená 28. marca 2000. Následne bola 25. mája 2000 kapitola 26 predbežne uzatvorená. Tento záväzok potvrdilo aj vyššie uvedené uznesenie vlády Slovenskej republiky č. 1154 z 12. decembra 2001. 

SR pravidelne konzultuje s EÚ aktuálny vývoj harmonizácie v rámci kapitoly 26. 
V priebehu roku 2002 počas týchto konzultácií EÚ upozornila SR, že EÚ je v súčasnosti v etape revízie platného a prípravy nového acquis v oblasti verejného obstarávania (jedným z predmetov revízie je aj stanovenie nových limitov pre verejné obstarávanie) a rovnako  sa na úrovni EÚ vedú diskusie o rozsahu pokrytia (sektorov, subjektov), čo bude mať priamy dopad na doterajšie záväzky EÚ v rámci GPA. Nové acquis v oblasti verejného obstarávania by malo byť prijaté do konca roku 2002. 

Prijatie nového acquis EÚ si vyžiada úpravu a harmonizáciu existujúceho legislatívneho rámca SR v tejto oblasti a bude mať zásadný vplyv na začiatok a priebeh negociácií o pristúpení SR k GPA. EÚ zdôraznila, že je potrebné zabezpečiť, aby počas týchto negociácií SR a ostatné kandidátske krajiny neprijali záväzky nad rámec existujúcich záväzkov EÚ. Nakoľko však
v krátkej dobe dôjde k úprave týchto záväzkov, bolo by kontraproduktívne začať v tomto období negociácie o prístupe GPA. V tomto kontexte EÚ požiadala SR o odloženie začatia negociácií
o pristúpení k GPA.  

Ministerstvo hospodárstva SR žiadosť EÚ prekonzultovalo s Úradom pre verejné obstarávanie SR a Ministerstvom zahraničných vecí SR a na základe kladného vyjadrenia týchto inštitúcií sa obracia na vládu SR s požiadavkou o zmenu znenia a termínu plnenia úlohy č. B.77 uznesenia vlády Slovenskej republiky č. 1154 zo dňa 12. decembra 2001.